Λάθος στο μηχανογραφικό των Πανελληνίων 2018 παγίδευσε τους υποψηφίους αναφέρει η ΑΔΕΔΥ

Η ΑΔΕΔΥ υποστηρίζει πως στο μηχανογραφικό δελτίο των πανελληνίων εξετάσεων 2018, περιλαμβάνονταν με την ίδια ακριβώς ονομασία Πανεπιστημιακές σχολές οι οποίες δεν ήταν ισότιμες, με αποτέλεσμα οι μαθητές να παγιδευτούν.

Λάθος στο μηχανογραφικό των φετινών πανελλαδικών εξετάσεων παγίδευσε τους υποψηφίους, αναφέρεται σε ανακοίνωση της ΑΔΕΔΥ, ενώ για το θέμα αναμένεται να κατατεθεί και ερώτηση στη Βουλή, από βουλευτές της αντιπολίτευσης. Η ΑΔΕΔΥ μάλιστα ζητάει να δοθούν ειδικές οδηγίες από το υπουργείο Παιδείας ώστε να αποκατασταθεί η αδικία.

Όπως αναφέρεται στο σχετικό κείμενο «στο μηχανογραφικό δελτίο των πανελληνίων εξετάσεων 2018, περιλαμβάνονταν με την ίδια ακριβώς ονομασία Πανεπιστημιακές σχολές οι οποίες δεν ήταν ισότιμες (Πολιτικών Μηχανικών Πανεπιστήμιο Θεσσαλίας, Πολιτικών Μηχανικών Πανεπιστήμιο Πατρών, Πολιτικών Μηχανικών Πανεπιστήμιο Δυτικής Αττικής, Πολιτικών Μηχανικών Πανεπιστήμιο Θράκης, Πολιτικών Μηχανικών Πανεπιστήμιο ΑΠΘ).

Όλες οι παραπάνω σχολές είναι 5ετείς, με μοναδική εξαίρεση τη σχολή του νεοσύστατου Πανεπιστήμιου Δυτικής Αττικής η οποία είναι 4ετής και έχει διαφορετικά επαγγελματικά δικαιώματα.

Παρ’ όλα αυτά όμως, στο μηχανογραφικό δελτίο 2018, δεν υπήρχε καμία απολύτως διάκριση που να επισημαίνει αυτή την παραδοξότητα και να μπορούν οι υποψήφιοι να γνωρίζουν την διαφορά, ώστε να αποφασίσουν ανάλογα και με βάση τις επιθυμίες τους».

Είναι δε χαρακτηριστικό, τονίζει η ΑΔΕΔΥ, «πως ποτέ στα χρονικά των Πανελλήνιων εξετάσεων, δεν έχει υπάρξει το φαινόμενο να αναγράφονται με την ίδια ακριβώς ονομασία και χωρίς καμία απολύτως διαφοροποίηση στο μηχανογραφικό δελτίο, σχολές που δεν είναι ισότιμες».

«Εξ αιτίας αυτού του γεγονότος, υπάρχουν περιπτώσεις υποψήφιων, οι οποίοι ενώ μπορούσαν να εισαχθούν στις 5ετείς σχολές καθώς είχαν τον απαιτούμενο αριθμό μορίων, δηλώνοντας τη σχολή του Πανεπιστήμιου Δυτικής Αττικής, έμειναν από άγνοιά τους και λόγω του παραπλανητικού τρόπου αναγραφής, εκτός των σχολών επιθυμίας τους και εισήχθησαν σε διαφορετική σχολή, πέφτοντας στην «παγίδα» του μηχανογραφικού δελτίου.

«Με δεδομένο τον τεράστιο κόπο και τις θυσίες που έχουν υποβληθεί οι συγκεκριμένοι μαθητές, υπάρχει τεράστιο ηθικό ζήτημα, το οποίο πρέπει να λυθεί με πνεύμα κατανόησης, καθώς αν γνώριζαν ότι υπήρχε διαφορά μεταξύ των σχολών δεν θα είχαν δηλώσει τη σχολή του Πανεπιστήμιου Δυτικής Αττικής. Είναι βέβαιο πως κανείς δεν επιθυμεί να τραυματιστεί με τόσο άδικο και βίαιο τρόπο η ψυχοσύνθεση νέων ανθρώπων» αναφέρεται στο κείμενο.

Η Εκτελεστική Επιτροπή της Α.Δ.Ε.Δ.Υ. ζητάει δίκαιη λύση «στο ζήτημα που έχει δημιουργηθεί με ευθύνη των συντακτών του μηχανογραφικού δελτίου».

Εκπαιδευτικοί σχολίαζαν την Τετάρτη, ότι θα μπορούσε να δοθεί η δυνατότητα στα παιδιά που συγκέντρωναν τα μόρια που απαιτούνται για την εγγραφή τους σε ένα 5ετες πολυτεχνικό τμήμα της επαρχίας αλλά προτίμησαν το πανεπιστήμιο Δυτικής Αττικής επειδή δεν ήξεραν ότι είναι 4ετές τμήμα.

Πατέρας φοιτητή αναφέρει στην εφημερίδα «Έθνος»:

“Δεν είχαμε καταλάβει ότι η αντίστοιχη σχολή του Πανεπιστημίου Δυτικής Αττικής είναι κατώτερου επιπέδου. Αυτό δεν γινόταν αντιληπτό στο μηχανογραφικό, αφού ήταν στη ίδια σειρά. Τελικά, προτιμήσαμε να επιλέξουμε τη σχολή της Αθήνας, προκειμένου το παιδί να είναι κοντά στο σπίτι μας. Εάν το ξέραμε ο γιος μου θα είχε βάλει τη σχολή της Θράκης πρώτη, αφού είχε τα μόρια…”

Το ζήτημα έφτασε ως τη Βουλή με ερώτηση των βουλευτών Λεωνίδα Γρηγοράκου και Γιάννη Μανιάτη, οι οποίοι επισημαίνουν ότι “ποτέ στα χρονικά των Πανελλαδικών Εξετάσεων δεν έχει υπάρξει φαινόμενο να αναγράφονται με την ίδια ακριβώς ονομασία σχολές που δεν είναι ισότιμες.”

Υπάρχει λύση;

Μια λύση που προτείνεται είναι να μεριμνήσει το υπουργείο Παιδείας ώστε να υπάρξει διάταξη η οποία θα δίνει τη δυνατότητα μετεγγραφής από τη σχολή Πολιτικών Μηχανικών του Πανεπιστημίου Δυτικής Αττικής (ή από όποιες σχολές υπάρχει αντίστοιχο πρόβλημα) προς σχολές άλλων πανεπιστημίων, εφόσον βέβαια οι υποψήφιοι είχαν τα απαραίτητα μόρια για να εισαχθούν και σε αυτές.